**LĒMUMS**

Liepājā

|  |  |
| --- | --- |
| 2024. gada 22. februārī |  Nr.71/2(prot. Nr.2, 39.§) |

Par zemesgabala Sakņu ielā, blakus

nekustamajam īpašumam Sakņu ielā 6/8,

daļas nomas līguma darbības termiņa

pagarināšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, ievērojot, ka nomas līguma saistības ir izpildītas, pamatojoties uz Pašvaldību likuma 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 3. panta 2. punktu, 6.1 panta 11 daļu un pārejas noteikumu 11. punktu, Ministru kabineta 2018. gada 19. jūnija noteikumu Nr.350 “Publiskas personas zemes nomas un apbūves tiesības noteikumi” 53., 56. un 137. punktu, izskatot Dzīvokļu īpašnieku biedrības “Sakņu 6/8” 2024. gada 17. janvāra iesniegumu, zemes nomas līgumu, kas 2014. gada 1. aprīlī noslēgts starp Liepājas pilsētas pašvaldību un Dzīvokļu īpašnieku biedrību “Sakņu 6/8”, Liepājas valstspilsētas pašvaldības Nekustamo īpašumu jautājumu konsultatīvās komisijas 2024. gada 22. janvāra priekšlikumu (sēdes protokols Nr.1) un Liepājas valstspilsētas pašvaldības domes pastāvīgās Attīstības komitejas 2024. gada 15. februāra lēmumu (sēdes protokols Nr.2), Liepājas valstspilsētas pašvaldības dome **nolemj:**

1. Pagarināt Dzīvokļu īpašnieku biedrībai “Sakņu 6/8” (reģistrācijas Nr.40008109507; juridiskā adrese: Sakņu iela 6/8-48, Liepāja), kā dzīvojamās mājas Sakņu ielā 6/8 pārvaldniekam (apsaimniekotājam), līguma par zemesgabala Liepājā Sakņu ielā (kadastra apzīmējums 1700 011 0451), blakus nekustamajam īpašumam Sakņu ielā 6/8, daļas 432 kv.m platībā iznomāšanu termiņu līdz 2029. gada 31. martam teritorijas labiekārtošanai un autostāvvietu izveidošanai dzīvojamās mājas Sakņu ielā 6/8 iedzīvotājiem.

2. Noteikt, ka nomnieks maksā nomas maksu saskaņā ar sertificēta vērtētāja novērtējumu, bet ne mazāk kā 2014. gada 1. aprīlī noslēgtajā līgumā noteikto vērtējumu.

3. Pilnvarot Liepājas Nekustamā īpašuma pārvaldes vadītāju parakstīt ar lēmumu saistītos grozījumus zemes nomas līgumā, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu.

4. Gadījumā, ja Dzīvokļu īpašnieku biedrības “Sakņu 6/8” vainas dēļ grozījumi 2014. gada 1. aprīlī noslēgtajā zemes nomas līgumā par zemesgabala Liepājā Sakņu ielā, blakus nekustamajam īpašumam Sakņu ielā 6/8, daļas nomu netiek noslēgti viena mēneša laikā no lēmuma pieņemšanas dienas, lēmums zaudē spēku un zemesgabala daļa atbrīvojama.

5. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Nekustamā īpašuma pārvaldei, nomniekam |